
Fenntartható városfejlesztési koncepciók, a józsefvárosi Csarnok és Magdolna negyed fenntartható városfejlesztési törekvései

Kulcsszavak: fenntarthatóság; élhetőség; autómentesség; Józsefváros
Első hipotézisem, hogy a terület jelenleg jobban támogatja az autóval való közlekedést, és a területen való áthaladást, mint a helyi lakosság igényeit.
Második hipotézisem a témával és a fókuszterülettel kapcsolatosan, hogy egy ilyen sűrűn beépített, belvárosi területen, kialakítható egy élhető, akár családok és idősek számára is vonzó lakókörnyezet, ahol az autós közlekedés redukálható, megfelelő alternatívák biztosításával.
Pályamunkám első fejezetében irodalomkutatást végeztem a várostervezés közelmúltja, napjaink várostervezési koncepciói, városi élhetőségi mutatók és Józsefváros története témákban. Ezt követően, a fókuszterület vizsgálata során olyan feltárási módszereket alkalmaztam, mint a személyes helyszínbejárás, Józsefváros térinformatikai adatbázisának mélyreható tanulmányozása, valamint a Józsefvárosi Önkormányzat hivatalban lévő szakembereivel történő kapcsolattartás. Elemzéseimet a QGIS szoftverben dolgoztam fel, amelyek alapján területszámítási és izokrónos kimutatásokat készítettem. Ezek mellett forgalomszámlálást és a SUMO (Simulation of Urban Mobility) programmal forgalomszimulációt végeztem.
Kutatásaim eredményét egy érték és egy problématérképben összegeztem, amelyek alátámasztották mindkét hipotézisemet. Megállapítottam, hogy a közterek, utcák kialakítása és a terület zöldinfrastruktúrája nem motiválja a helyi lakosokat a területen belüli szabadidő eltöltésére, ugyanis a szűk járdák, a csekély, jó minőségű zöldfelület és a sok áthaladó gépjármű biztonság nélküli, nem vonzó területet teremt. Második hipotézisem beigazolását a VIII. kerületben meginduló, fenntarthatósági fejlesztések adták, ugyanis olyan kezdeményezések valósultak meg szomszédos városnegyedekben, illetve a fókuszterületen belül, amelyek alátámasztják, hogy egy belvárosi, sűrű beépítettségi mutatóval rendelkező városrész is lehet vonzó, élhető és fenntartható.
Az irodalomkutatás, az elvégzett elemzések és jó gyakorlatok vizsgálata alapján készítettem el javaslataimat. A terület adottságaiból kiindulva 3 koncepciót vázoltam fel, egy minimialistát, egy maximalistát és egy realistát. A koncepciókban, a parkolóhelyek és a gépjárműves közlekedés rovására, zöldfelületi és aktív közlekedési fejlesztések valósultak meg. A verziók közül mindegyik jelentősen javítaná a Csarnok és Magdolna negyed élhetőségi mutatóit, amelyek így egészséges és fenntartható környezetet teremtetnének a legfiatalabb korosztálytól a legidősebbig, minden helyi lakosnak.



